ข้อมูลสรุป (executive summary)

บริษัท อมรินทร์พริ้นติ้ง แอนด์ พับลิชชิ่ง จำกัด (มหาชน) และบริษัทในเครือ ประกอบธุรกิจหลัก
รับจ้างพิมพ์ทั่วไปและผลิตสิ่งพิมพ์ของตนเอง รับจ้างโฆษณา ตั้งแต่ปี 2519
บริษัทมีผลิตภัณฑ์หลักที่สามารถแบ่งได้เป็น 2 สายหลัก ได้แก่ สายธุรกิจโรงพิมพ์ สายธุรกิจสำนักพิมพ์
โดยจัดจำหน่ายผ่านบริษัทในเครือคือ บริษัท อมรินทร์บุ๊คเซ็นเตอร์ จำกัด บริษัทฯ
มีสำนักงานใหญ่อยู่ที่ เลขที่ 7/9- 18 ถนนอรุณอมรินทร์ แขวงอรุณอมรินทร์ เขตบางกอกน้อย
กรุงเทพมหานคร โทรศัพท์ 0-2434-0286 โทรสาร 0-2433-8792 และมีโรงพิมพ์ตั้งอยู่ที่ เลขที่
65/16 ซอยวัดชัยพฤกษ์มาลา ถนนปิ่นเกล้า-นครชัยศรี แขวงตลิ่งชัน เขตตลิ่งชัน กรุงเทพฯ
โทรศัพท์ 0-2422-9000, 0-2882-1010 โทรสาร 0-2434-1385 ปัจจุบันมีทุนชำระแล้ว 190
ล้านบาท

ประวัติความเป็นมา

นายชูเกียรติ อุทกะพันธุ์ ได้ก่อตั้งห้างหุ้นส่วนจำกัด วารสารบ้านและสวน ขึ้นเมื่อปี 2519
เพื่อผลิตนิตยสารเกี่ยวกับบ้านและที่อยู่อาศัยชื่อ “วารสารบ้านและสวน” ต่อมาในปี พ.ศ. 2520
ได้จัดตั้งห้างหุ้นส่วนจำกัด อมรินทร์การพิมพ์ เพื่อรองรับการพิมพ์วารสารบ้านและสวน
และงานรับจ้างพิมพ์ทั่วไป หลังจากนั้นในปี พ.ศ. 2522
ได้เริ่มออกนิตยสารสตรีรายปักษ์เพิ่มอีกฉบับชื่อ “นิตยสารแพรว” ถัดมาในปี พ.ศ. 2526
ได้ออกนิตยสารสำหรับกลุ่มวัยรุ่น เป็นนิตยสารรายปักษ์ชื่อ “นิตยสารแพรวสุดสัปดาห์”

เมื่อวันที่ 29 กันยายน 2529 ห้างหุ้นส่วนจำกัดวารสารบ้านและสวน ได้เปลี่ยนแปลงสถานะเป็น
บริษัท บ้านและสวนและแพรว จำกัด พร้อมกันนั้นได้ก่อตั้ง บริษัท จัดจำหน่ายสิ่งพิมพ์ จำกัด
ขึ้นเพื่อรับโอนกิจการจัดจำหน่ายนิตยสารจากเดิมที่เคยให้ตัวแทนภายนอกเป็นผู้จัดจำหน่ายทั้งหมด
มาดำเนินการจัดจำหน่ายเองทั่วประเทศ ต่อมาในเมื่อวันที่ 8 มกราคม 2530
ห้างหุ้นส่วนจำกัดอมรินทร์การพิมพ์ ได้เปลี่ยนสถานภาพเป็นบริษัท อมรินทร์พริ้นติ้งกรุ๊พ จำกัด
มีทุนจดทะเบียน 20 ล้านบาท หลังจากนั้น เมื่อวันที่ 1 กันยายน 2533 บริษัท อมรินทร์พริ้นติ้งกรุ๊พ
จำกัด ได้รับโอนธุรกิจการผลิตนิตยสารทั้ง 3 ฉบับ จาก บริษัทบ้านและสวนและแพรว จำกัด
และธุรกิจจัดจำหน่ายจาก บริษัท จัดจำหน่ายสิ่งพิมพ์ จำกัด มาอยู่ภายใต้การดำเนินงานของ บริษัท
อมรินทร์พริ้นติ้งกรุ๊พ จำกัด และมีทุนจดทะเบียนเพิ่มขึ้นเป็น 36 ล้านบาท หลักจากนั้นในปี 2534
บริษัทได้ออกนิตยสารฉบับใหม่ในเดือนกันยายน ชื่อนิตยสาร “LIFE & DÉCOR”
และนิตยสารรายเดือนสำหรับสุภาพบุรุษชื่อนิตยสาร “TRENDY MAN” ในปี 2535 ตามลำดับ
ต่อมาเมื่อวันที่ 3 มกราคม 2535
บริษัทได้รับอนุมัติให้หุ้นสามัญของบริษัทเป็นหลักทรัพย์จดทะเบียนในตลาดหลักทรัพย์แห่งประเทศไทย
ด้วยทุนจดทะเบียน 47.5 ล้านบาท และเพิ่มทุนจดทะเบียนเป็น 95 ล้านบาทในเดือนกรกฎาคม
2535 หลังจากนั้นเมื่อวันที่ 15 มิถุนายน 2536 บริษัท อมรินทร์พริ้นติ้งกรุ๊พ จำกัด
ได้แปรสภาพเป็นบริษัทมหาชน และเปลี่ยนชื่อเป็น “บริษัท อมรินทร์พริ้นติ้ง แอนด์ พับลิชชิ่ง จำกัด
(มหาชน) และได้เพิ่มทุนจดทะเบียนจากเดิมเป็นทุนจดทะเบียน 250 ล้านบาท
โดยมีหุ้นสามัญที่ออกและเรียกชำระแล้ว 190 ล้านบาท เมื่อเดือนกรกฎาคม 2537 ในระหว่างปี
2537 – 2541 บริษัทได้รับพระมหากรุณาธิคุณโปรดเกล้าโปรดกระหม่อม
จากพระบาทสมเด็จพระเจ้าอยู่หัว ให้เป็นผู้จัดพิมพ์และจัดจำหน่ายพระราชนิพนธ์ที่สำคัญหลายเรื่อง
ได้แก่ พระราชนิพนธ์แปลเรื่อง “นายอินทร์ผู้ปิดทองหลังพระ” และ “ติโต”
และพระราชนิพนธ์ที่สำคัญยิ่งอีกเรื่อง คือ เรื่อง “พระมหาชนก”
อันเป็นพระราชนิพนธ์เรื่องล่าสุดที่มีสถิติยอดจัดจำหน่ายสูงสุดของการจัดทำหนังสือในประเทศไทย

ในระหว่างปี 2540 – 2541
ได้เกิดภาวะวิกฤติทางเศรษฐกิจส่งผลกระทบอย่างมากต่อรายได้จากการขายหน้าโฆษณาในนิตยสารของบริษัท
ทำให้บริษัทต้องตัดสินใจหยุดการผลิตนิตยสาร “TRENDY MAN” และ “LIFE & DECOR”
ลงในเดือนสิงหาคม 2541 ในขณะเดียวกันบริษัทได้หันไปผลิตนิตยสารใหม่แนวสุขภาพออกสู่ตลาด
ภายใต้ชื่อนิตยสาร “ชีวจิต” โดยฉบับปฐมฤกษ์ได้ออกสู่ตลาดเมื่อวันที่ 16 ตุลาคม 2541
ซึ่งได้รับการต้อนรับจากผู้อ่านเป็นอย่างสูง

ในระหว่างปี 2544 บริษัทฯ ได้ออกนิตยสารใหม่ 2 ฉบับ ได้แก่นิตยสาร Health & Cuisine
เป็นนิตยสารที่นำเสนอข้อมูลเกี่ยวกับอาหารและสุขภาพในหลากรูปแบบเพื่อเป็นคู่มือในการใช้ชีวิตอย่างมีคุณภาพสำหรับคนไทย
โดยฉบับปฐมฤกษ์ออกวางตลาดเมื่อเดือน กุมภาพันธ์ 2544 ในขณะเดียวกันบริษัทฯ
ได้ซื้อลิขสิทธิ์ในการจัดทำนิตยสาร National Geographic ซึ่งเป็นนิตยสารระดับโลก
มาจัดทำเป็นนิตยสาร National Geographic ฉบับภาษาไทย
เพื่อให้คนไทยได้มีโอกาสสำรวจและเรียนรู้โลกในหลายแง่มุมเท่าเทียมประเทศต่าง ๆ
และได้รับพระมหากรุณาธิคุณจากสมเด็จพระเทพรัตน-ราชสุดา สยามบรมราชกุมารีฯ
เสด็จเป็นองค์ประธานในพิธีเปิดตัวนิตยสาร National Geographic
พร้อมพระราชทานพระราชดำรัสด้วย นับเป็นพระมหากรุณาธิคุณล้นเกล้าล้นกระหม่อม
โดยออกฉบับปฐมฤกษ์ในเดือนสิงหาคม 2544 เป็นต้นมา
และได้รับการตอบรับจากผู้อ่านเป็นอย่างดียิ่ง